6.  โครงการในอนาคต

บริษัทฯ มีนโยบายจะทำให้คนไทยหาความรู้ได้ง่ายขึ้น และสะดวกขึ้นในรูปแบบต่างๆ กัน
ขณะเดียวกัน ก็พยายามปรับปรุงประสิทธิภาพการจัดการ
และเพิ่มขีดความสามารถในการแข่งขันให้ดีขึ้นด้วย
เพื่อสร้างผลตอบแทนในระยะยาวที่เหมาะสมแก่ผู้ถือหุ้น

ดังนั้น นอกจากการปรับปรุงระบบงาน ระบบสารสนเทศ ระบบการสื่อสารระหว่างสาขา
ศูนย์กระจายสินค้า และสำนักงานใหญ่ การพัฒนาบุคลากร การพัฒนาตัวชี้วัด
เพื่อพัฒนาขีดความสามารถในการทำงานและการมีส่วนร่วม
การกำหนดทิศทางเพื่อผลิตและจัดจำหน่าย เฉพาะสินค้าที่มีความต้องการของตลาด
เพียงพอที่จะทำกำไรที่เหมาะสมได้ในระยะยาวแล้ว บริษัทฯ
ยังมีโครงการที่สำคัญที่จะดำเนินงานในอนาคตเพิ่มขึ้น ดังนี้

-   การขยายสาขาร้านซีเอ็ดบุ๊คเซ็นเตอร์อย่างต่อเนื่อง บริษัทฯ
    คาดว่าจะเปิดสาขาของซีเอ็ดบุ๊คเซ็นเตอร์ และร้านเครือข่ายในรูปแบบต่างๆ กัน
    เพิ่มขึ้นไม่น้อยกว่า 20 สาขาในปี พ.ศ. 2552 เพื่อให้กลุ่มเป้าหมายตามชุมชนต่างๆ
    ได้มีโอกาสหาซื้อหนังสือได้สะดวกมากขึ้น มีพื้นที่ทางการตลาดครอบคลุมมากขึ้น
    โดยเฉพาะในพื้นที่ยุทธศาสตร์
    เพื่อตอบสนองความต้องการในการอ่านหนังสือของคนไทยที่ยังคงเติบโตอย่างต่อเนื่อง
    และสอดคล้องกับการขยายตัวของชุมชน

-   การเพิ่มความหลากหลายของสินค้า การปรับรูปโฉมใหม่
    และการเพิ่มขีดความสามารถในการให้บริการของสาขาอย่างต่อเนื่อง
    เพื่อปรับปรุงร้านหนังสือซีเอ็ดบุ๊คเซ็นเตอร์ และเครือข่าย ที่มีอยู่เดิม
    ให้มีสินค้าหลากหลายที่น่าสนใจมากขึ้น มีส่วนผสมของสินค้าที่เหมาะสมมากขึ้น
    และสามารถให้บริการตอบสนองความต้องการของลูกค้ามากขึ้น การปรับปรุงสาขานี้
    ครอบคลุมถึงการปรับขยาย หรือ ลดพื้นที่ หรือย้ายทำเล การตกแต่งร้านใหม่ในบางสาขา
    เพื่อให้สอดคล้องกับความต้องการของแต่ละชุมชนมากยิ่งขึ้น เพื่อทำให้ บริษัทฯ
    ยังมีความสามารถในการแข่งขัน และทำให้ยอดขายในสาขาเดิมมีการเติบโตอย่างต่อเนื่อง

-   การพัฒนาระบบการกระจายสินค้า ระบบสั่งซื้อสินค้า ระบบการคืนสินค้า
    และการเพิ่มขีดความสามารถของศูนย์กระจายสินค้า
    เนื่องจากระบบเหล่านี้เป็นหัวใจของธุรกิจหนังสือ ที่จำเป็นต้องพัฒนาให้มีประสิทธิผลมากยิ่งขึ้น
    เพื่อลดการเสียโอกาสการขาย ลดสินค้าเสียหาย เพิ่มประสิทธิภาพการทำกำไร
    และลดค่าใช้จ่ายที่เกี่ยวข้องในระยะยาว ดังนั้น บริษัทฯ
    จึงมีโครงการพัฒนาระบบเหล่านี้อย่างต่อเนื่อง โดยการใช้ฐานข้อมูลทั้งหมดที่มี
    มาพัฒนาระบบช่วยการตัดสินใจที่สำคัญในแต่ละขั้นตอนของงาน และใช้เทคโนโลยีต่างๆ
    มาช่วยเพิ่มประสิทธิภาพการทำงานให้ได้รวดเร็วขึ้น ใช้คนน้อยลง
    และลดการผิดพลาดให้น้อยลง

-   โครงการผลิตหนังสืออ่านนอกเวลาภาษาอังกฤษ เพื่อเพิ่มทักษะการอ่านภาษาอังกฤษ
    ให้นักเรียนไทยมากขึ้นกว่าเดิม โดยการร่วมมือกับสำนักพิมพ์ชั้นนำของโลกหลายแห่ง
    ในการผลิตหนังสืออ่านนอกเวลาภาษาอังกฤษ ที่มีเนื้อหา และการนำเสนอ ที่อ่านได้สนุก
    อ่านได้เร็วขึ้น และเพื่อเป็นการกระตุ้นให้สามารถอ่านเองได้มากขึ้น

-   โครงการพัฒนาหลักสูตรการฝึกอบรม และการจัดกิจกรรม จากการที่บริษัทฯ
    ได้ดำเนินการสร้างศูนย์การเรียนรู้ SE-ED Learning Center หรือ SLC แห่งแรกขึ้น
    บนพื้นที่ประมาณ 600 ตารางเมตร ที่อาคารจัตุรัสจามจุรี
    ซึ่งเป็นอาคารของสำนักงานทรัพย์สินแห่งจุฬาลงกรณ์มหาวิทยาลัย
    และได้เปิดดำเนินการเมื่อกลางปี พ.ศ. 2551 เป็นต้นมา
    เพื่อเป็นการต่อยอดองค์ความรู้และให้ความร่วมมือกับเยาวชน ผู้ประกอบวิชาชีพเฉพาะทาง
    และผู้สนใจทั่วไป บริษัทฯ จึงมีโครงการพัฒนาหลักสูตรการฝึกอบรม
    และการจัดกิจกรรมให้ตรงกับความต้องการของแต่ละกลุ่มให้มากที่สุด

-   โครงการพัฒนาระบบสื่อสารทางการตลาดที่เรียกว่า SE-ED Channel บริษัทฯ
    มีโครงการพัฒนาระบบสื่อสารการตลาด ที่สาขาของร้านซีเอ็ดบุ๊คเซ็นเตอร์ และเครือข่าย
    เพื่อช่วยให้สามารถประชาสัมพันธ์กิจกรรม และสินค้าที่น่าสนใจ ให้ลูกค้าทราบ
    โดยผ่านระบบเสียง และระบบภาพผ่านจอ LCD ที่แต่ละสาขา
    โดยการควบคุมจากสำนักงานใหญ่โดยอัตโนมัติ รวมทั้งจะใช้ในการฝึกอบรม และสื่อสาร
    กับพนักงานสาขา ให้มีความรู้ความสามารถ
    มีทักษะเพียงพอที่จะตอบสนองและสร้างความพึงพอใจสูงสุดให้แก่ลูกค้า
    และมีบรรยากาศการมีส่วนร่วมในการทำงาน ในปี พ.ศ. 2551 บริษัทฯ สามารถติดตั้งจอ
    LCD ที่สาขารวมทั้งสิ้นจำนวน 116 สาขา และในปี พ.ศ. 2552
    คาดว่าจะติดตั้งและพัฒนาระบบต่อไปอีก 11 สาขา
    และจะพัฒนารูปแบบการนำเสนอให้เป็นเครื่องมือสื่อสารทางการตลาดที่มีประสิทธิผลมากยิ่งขึ้น

-   การพัฒนาระบบสั่งซื้อสินค้าด้วยระบบ EDI บริษัทฯ
    มีแผนงานที่จะพัฒนาระบบการสั่งซื้อสินค้าผ่านอุปกรณ์อิเล็กทรอนิกส์ ที่เรียกว่า EDI
    (Electronic Data Interchange) เชื่อมโยงกับซัพพลายเออร์ และกับร้านหนังสืออื่น
    เพื่อเพิ่มประสิทธิภาพในการปฏิบัติงาน ลดขั้นตอนที่ไม่จำเป็น
    และตอบสนองต่อความต้องการของคู่ค้าได้อย่างพึงพอใจ โดยบริษัทฯ
    จะเป็นแกนกลางในการประสานงานร่วมกันระหว่างสำนักพิมพ์ ผู้จัดจำหน่ายหนังสือ
    และร้านหนังสือ
    พัฒนาระบบการสั่งซื้อของธุรกิจหนังสือในประเทศไทยให้มีประสิทธิภาพมากยิ่งขึ้นในภาพรวม